Yn Ven Gheulit (co-hollys rollageagh)

She co-hollys rollageagh 'sy lieh-sfeyr niauoilagh hwoaie ee yn Ven Gheulit (ny Andromeda 'syn ennym Ladjynagh echey). T'eh coontit mastey ny 48 co-hollys rollageagh va listit lesh y rollageyder Ptolemy 'sy 2h eash BNJ, as t'eh foast coontit mastey ny 88 co-hollys rollageagh. Ta'n ennym Ladjyn çheet ass Andromeda, inneen lesh Cassiopeia (t'er ny hoilshaghey myr Keeagh yn Assyl), 'syn eayn-skeealleydaght Ghreagagh, v'er ny gheuley rish creg myr bee da'n pheisht varrey Cetus (y Meeyl Mooar). Ta'n Ven Gheulit shassoo magh ny share car fastyryn fouyir 'sy Lieh-chruinney Hwoaie, cur liorish shiartanse dy cho-hollyssyn rollageagh elley ta enmyssit 'sy Ladjyn ass karacteyryn ayns feayn-skeeal Perseus. Kyndagh rish y jee-chleayney twoaieagh, cha nel y Ven Gheulit ry-akin agh twoaie veih'n dowan-lheead 40° jiass; son fakideryn elley ta soit foddey ny s'jiassagh, ta'n Ven Gheulit ny lhie dy beayn fo oirr ny cruinney. T'eh coontit mastey ny co-hollyssyn rollageagh smoo, as eh 722 cheim cherrinagh er eaghtyr. T'eh shen ny smoo na 1,400 keayrt ny smoo na eaghtyr y lane-eayst, 55% jeh mooadys y cho-hollys rollageagh smoo, y Pheisht Ushtey, as jeih keayrt ny smoo na'n co-hollys rollageagh sloo, yn Chrosh.

She rollage yeesoil ee yn rollage s'gilley, Alpheratz (Alpha Andromedae), t'er ny ve coontit myr ayrn jeh'n Chabbyl Etlee hannah hene. She rollage yeesoil ghaahoil eh Gamma Andromedae (Almach) as she targad cadjin t'eh da rollageyderyn amateyragh. She rollage chaghlaaee as foawr jiarg, cosoylagh rish Alpheratz, eh Mirach (Beta Andromedae), as ta'n daah echey ry-akin da'n tooill. She Co-rollageys y Ven Gheulit (M31) y red dowin-speyrey smoo baghtal 'sy cho-hollys rollageagh, y co-rollageys caslagh s'niessey da Raad Mooar Gorree, as nane jeh reddyn Messier s'gilley t'ayn. Ta co-rollageyssyn elley, goaill stiagh ny cumraagyn M31 M110 as M32, chammah's NGC 891, soit çheusthie jeh'n Ven Gheulit. Ta Neeal y Vluckan Sniaghtee Gorrym, neeal planaidagh, ry-akin trooid fodreayrtan myr red kiarkylagh gorrym.

'Sy rollageydys Sheenagh, va rollageyn y Ven Gheulit croo kiare co-hollys rollageagh er lheh as s'mooar y scansh astroaylleeagh as eayn-skeealleydagh v'oc; ta co-hollys rollageagh bentyn rish y Ven Gheulit er mooinjerys ayn 'syn eayn-skeealleydaght Hinduagh. She yn Ven Gheulit soiaghey raadee ny h-Andromedidyn, frass dreigaghyn thanney ta taghyrtyn ayns Mee Houney.

Imraaghyn
Symnaghyn

Farraneyn-fys




 Kianglaghyn magh 

 The Deep Photographic Guide to the Constellations: Andromeda 
 Y Ven Gheulit so-chriggaragh
 Star Tales lesh Ian Ridpath – Andromeda





Ronney:Co-hollyssyn rollageagh
Ronney:Co-hollyssyn rollageagh rere Ptolemy
Ronney:Co-hollyssyn rollageagh y twoaie